બનાસકાંઠાના એસપી તરીકે સંજીવ ભટ્ટ ફરજ બજાવતા હતાં ત્યારે અમદાવાદ સેશન્સ જજ આર આર જૈને તેમને એક વ્યક્તિગત કેસમાં મદદ કરવા કહ્યું હતું. રાજસ્થાનનાં પાલીમાં તેમના સંબંધી ફૂટરમલનો રાજ પુરોહિત નામનાં વકીલ સાથે મિલકતને લઈને વિવાદ ચાલતો હતો તેમાં મદદ માંગી હતી. વકીલ મકાન ખાલી કરવા તૈયાર ન થતાં સંજીવ ભટ્ટની મદદ માંગી હતી. પાલનપુર ચોકડી પર આવેલી લાજવંતી હોટલમાં એક અજાણ્યો વ્યક્તિ આવીને પોતાની ઓળખ રાજપુરોહિત તરીકે આપીને રૂમ ભાડે રાખે છે. રૂમમાં એક કિલો અફીણનું પેકેટ મૂકી રૂમ લોક કર્યા વગર બાદમાં નીકળી જાય છે. થોડા સમય બાદ બનાસકાંઠા પોલીસનાં કંન્ટ્રોલ રૂમને ફોન દ્વારા લાજવંતી હોટલમાં ઉતરેલા રાજપુરોહિત પાસે અફીણનો જથ્થો છે તેવી બાતમી અપાય છે. પાલીમાં વકીલનાં પરિજનોએ પોલીસ કંન્ટ્રોલ રૂમને જાણ કરી હતી કે ખાનગી ડ્રેસમાં આવેલા લોકો રાજપુરોહિતને ઉપાડી ગયા છે. પોલીસ નાકાબંધી કરીને પીઆઈ આર પી પુરોહિત અને પી જે ચૌધરીની કારને રોકે છે. બંને રાજસ્થાન પોલીસને માહિતી આપીને વકીલને પાલનપુર લઈ જતાં હોવાનું જણાવે છે. પરંતુ સ્થાનિક પોલીસ પાલી પોલીસ સ્ટેશનમાં તેની નોંધ કરીને પાલનપુર લઈ જવા આગ્રહ રાખતા પાલનપુર પોલીસનાં અધિકારી પાલી પોલીસ સ્ટેશનમાં નોંધ કરાવે છે. સાથે જ વાહન નંબર બદલી પોલીસ રાજસ્થાન ગઈ હોવાની નોંધ સ્ટેશન ડાયરીમાં કરાવે છે. ખાનગી રાહે પકડી લાવેલા રાજપુરોહિતને પોલીસ સ્ટેશનને બદલે એસપી સંજીવ ભટ્ટ પાસે લઈ જવામાં આવે છે. જ્યાં ભટ્ટ અને પુરોહિત ચર્ચા કરે છે. બાદમાં તેની ધરપકડ કરીને કોર્ટમાં રજૂ કરાતા ૭ દિવસનાં રિમાન્ડ મેળવવામાં આવે છે. દરમિયાન વકીલને ભટ્ટ ઘર ખાલી કરવા માટે કહેતા તેના પર કરવામાં આવેલા કેસને પગલે તે ઘરની ચાવી આપી દે છે. તે સાત દિવસનાં રિમાન્ડ પર હોવા છતાં ચાવી આપતા બીજા દિવસે જ તેના રિમાન્ડની જરૂર ન હોવાનો કોર્ટમાં રિપોર્ટ રજૂ કરે છે. બાદમાં વકીલ રાજપુરોહિત સામે સીઆઈપીસી ૧૬૯ મુજબ કોઈ પુરાવા ન હોવાનો રિપોર્ટ પણ આપે છે.